Title: กฎกระทรวงกำหนดอัตรา หลักเกณฑ์ และวิธีการจ่ายเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัย พ.ศ. 2546

กฎกระทรวง

กฎกระทรวง
กำหนดอัตรา หลักเกณฑ์
และวิธีการจ่ายเงินสมทบที่บริษัทประกันภัย
ต้องจ่ายให้แก่กองทุนทดแทนผู้ประสบภัย
พ.ศ.
๒๕๔๖

อาศัยอำนาจตามความในมาตรา ๕ และมาตรา ๓๖
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ. ๒๕๔๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์ออกกฎกระทรวงไว้
ดังต่อไปนี้

ข้อ ๑  ให้ยกเลิก
(๑)  กฎกระทรวง ฉบับที่ ๑๓ (พ.ศ. ๒๕๔๑) ออกตามความในพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
(๒)  กฎกระทรวง ฉบับที่ ๑๕ (พ.ศ. ๒๕๔๒) ออกตามความในพระราชบัญญัติคุ้มครองผู้ประสบภัยจากรถ
พ.ศ. ๒๕๓๕

ข้อ ๒ 
ให้บริษัทจ่ายเงินสมทบให้แก่กองทุนภายในสามสิบวันนับแต่วันสิ้นรอบสามเดือนในอัตราร้อยละหนึ่งจุดสองห้าของเบี้ยประกันภัยที่ได้รับจากผู้เอาประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
การคำนวณเบี้ยประกันภัยที่ได้รับจากผู้เอาประกันภัยตามวรรคหนึ่ง
ให้ใช้เกณฑ์สิทธิโดยให้นำเบี้ยประกันภัยที่เกิดขึ้นในรอบสามเดือนใดแม้ว่าจะยังไม่ได้รับชำระในรอบสามเดือนนั้น
มารวมคำนวณเป็นเบี้ยประกันภัยของรอบสามเดือนนั้น

ข้อ ๓ 
การจ่ายเงินสมทบตามข้อ ๒ ให้บริษัทจ่ายดังนี้
(๑)  เงินสด เช็ค หรือดร๊าฟ
(๒)  โอนเงินจ่ายเข้าบัญชีกองทุนที่ฝากไว้กับธนาคารพาณิชย์

ข้อ ๔ 
ในกรณีที่บริษัทจ่ายเงินสมทบเป็นเช็คหรือดร๊าฟ
บริษัทจะต้องสั่งจ่ายกองทุนและเช็คหรือดร๊าฟนั้นต้องเป็นเช็คหรือดร๊าฟที่ไม่ลงวันที่ล่วงหน้า

ข้อ ๕ 
ในกรณีที่บริษัทส่งเงินสมทบเพื่อจ่ายให้แก่กองทุนเกินจำนวนที่ต้องชำระในรอบสามเดือนใด
ให้บริษัทยื่นคำร้องตามแบบที่นายทะเบียนกำหนดเพื่อขอนำเงินในส่วนที่เกินนั้นไปจ่ายเป็นเงินสมทบให้แก่กองทุนในรอบสามเดือนต่อๆ
ไปได้จนกว่าเงินในส่วนที่เกินนั้นจะหมดลง

ข้อ ๖[๑]  กฎกระทรวงนี้ให้ใช้บังคับตั้งแต่วันที่
๑ เมษายน พ.ศ. ๒๕๔๕ เป็นต้นไป

ให้ไว้ ณ วันที่ ๓๐ เมษายน พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงพาณิชย์

หมายเหตุ :-
เหตุผลในการประกาศใช้กฎกระทรวงฉบับนี้
คือ
เนื่องจากอัตราเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัยตามที่กำหนดในกฎกระทรวง
ฉบับที่ ๑๓ (พ.ศ. ๒๕๔๑) ออกตามความในพระราชบัญญัติคุ้มครองผู้ประสบภัยจากรถ พ.ศ. ๒๕๓๕ ซึ่งแก้ไขเพิ่มเติมโดยกฎกระทรวง ฉบับที่ ๑๕ (พ.ศ. ๒๕๔๒) ออกตามความในพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ ไม่สอดคล้องกับสภาวการณ์ปัจจุบัน
สมควรปรับลดอัตราเงินสมทบที่บริษัทประกันภัยต้องจ่ายให้แก่กองทุนทดแทนผู้ประสบภัยเสียใหม่
จากอัตราร้อยละหนึ่งจุดห้าของเบี้ยประกันภัยที่ได้รับจากผู้เอาประกันภัยเป็นอัตราร้อยละหนึ่งจุดสองห้าของอัตราเบี้ยประกันภัยที่ได้รับจากผู้เอาประกันภัย
และสมควรปรับปรุงรูปแบบของกฎกระทรวงเสียใหม่ เพื่อกำหนดชื่อของกฎกระทรวงให้สอดคล้องกับรูปแบบของกฎกระทรวงในปัจจุบัน
จึงจำเป็นต้องออกกฎกระทรวงนี้

พรพิมล/พิมพ์
๒๑ สิงหาคม ๒๕๔๖
พรพิมล/แก้ไข
๒๗ สิงหาคม ๒๕๔๖
A+B

[๑]รก.๒๕๔๖/๔๐ก/๑/๙ พฤษภาคม ๒๕๔๖